Perussuomalaiset julkisti torstaina laajan koulutuspoliittisen ohjelman. Ohjelma lähtee siitä, että opetuksen lähtökohdat pitää saada kuntoon.

Jussi Halla-ahon johtama Perussuomalaiset haluaa kännykät pois oppitunneilta. MIKA KOSKINEN, IL-ARKISTO

– Ensisijainen kasvatusvastuu kuuluu kodille. Yhteistyötä, mutta vanhemmuutta ei voi ulkoistaa koululle, ohjelmassa linjataan.

Ohjelmassa vaaditaan mm. sitä, että opettajien auktoriteetti ylläpitää järjestystä palautetaan.

– Puhelimien käyttökielto oppitunneille, PS linjaa.

Ohjelmassa vaaditaan myös perustettavaksi koulurauha-asiamiehen virkoja ratkaisemaan kiusaamistapauksia.

– Kiusaaja vaihtaa koulua.

PS:n mielestä luokkien ryhmäkokoa olisi myös pienennettävä ja erityisoppilaille tulisi antaa hyvää opetusta erillisissä lukioissa ja kieltä taitamattomille maahanmuuttajalapsille ensin kielikoulu.

Lisäksi kouluissa tulisi korostaa suomalaisuuden ja suomalaisten arvojen ja kulttuurin merkitystä.

”Ideologinen huuhaa lopetettava”

Ohjelman on laatinut PS:n poliittinen suunnittelija Sakari Puisto.

Yliopiston osalta ohjelmassa esitetään, että yliopistoja tulee kehittää sivistysyliopistomallin pohjalta, perustutmimukselle on taattava riittävä ja vakaa rahoitus ja selkeitä päällekkäisyyksiä tulisi poistaa niin, että yliopistot profiloituisivat vahvuuksiensa mukaan. Toki alueelliset näkökohdatkin pitäisi PS:n mukaan ottaa huomioon.

Ohjelmasta löytyy kohta, jossa vaaditaan, että ”ideologinen huuhaa” on lopetettava yliopistoissa.

– Se on selvästi ideologisesti leimallista asiasisältöä, käytännössä poliittista aktivismia erilaisissa hankkeissa tai opetuksessa, Puisto selvensi ohjelmakohtaa PS:n tiedotustilaisuudessa torstaina.

PS:n puheenjohtaja Jussi Halla-aho otti tässä kohtaa puheenvuoron ja selitti asiaa seuraavasti:

– Tämä on tietysti vähän provokatiivinen kohta, mutta tässä puututaan todelliseen ongelmaan, joka laskee tieteen arvoa. Meillä on monissa yhteiskunnallisissa kysymyksissä tutkijan tittelillä esiintyviä ihmisiä jatkuvasti julkisuudessa, jotka ovat enemmän tai vähemmän avoimesti sitoutuneet esimerkiksi johonkin tiettyyn puolueeseen, kuten vasemmistoliittoon tai vihreisiin, Halla-aho sanoi.

Hänen mukaansa ongelma näkyy esimerkiksi rasismitutkimuksessa tai sukupuolen tutkimuksessa.

– Kysymyksenasettelu on jo usein ideologisesti värittynyttä, ja se kysymyksenasettelu määrittää opputuloksen.

Halla-ahon mukaan akateeminen maailma inflatoi tällä tavalla omaa uskottavuuttaan tällaisella poliittisella aktivismilla ja tekee perustellummaksi ja oikeutetummaksi sen, että aletaan puhua ”kaikenmaailman dosentteista”, Halla-aho sanoi viitaten pääministeri Juha Sipilän (kesk) taannoin kohua herättäneeseen ”kaikenmaailman dosentit” -lausuntoon.

– Ei voi samaan aikaan tutkijan kaapuun kääriytyneenä puhua politiikkaa ja odottaa tulevan kuunnelluksi uskottavana tutkijana. Tämä on se ongelma, johon haluamme puuttua.

Aivovuoto huolestuttaa

Puisto korosti, että Suomesta on muuttanut ja muttaa koko ajan korkeakoulutettuja paljon enemmän kuin tänne muuttaa korkeakoulutettuja. Ero on viimeisten vuosien aikana selvästi kasvanut ilmenee Tilastokeskuksen graafista, joka on nostettu PS:n aineistoon.

– Se että Suomesta muuttaa pois korkeakoulutettuja ei sinänsä ole huono asia. Haluamme kansainvälistä vaihtoa ja on hyvä, että ihmiset saavat kansainvälistä kokemusta.

Suurempana ongelmana hän pitää sitä, että Suomeen tulee paljon matalasti koulutettuja maahanmuuttajia.

– Jos kroonisesti lähtee enemmän korkeakoulutettuja ja tilalle tulee vähemmän korkeakoulutettuja ja sitten vielä tulee humanitäärisen maahanmuuton kautta paljon matalasti koulutettua porukkaa, niin se ei ole hyvä yhtälö.

– Koulutusjärjestelmä kestää sitä muutaman vuoden, mutta pitkällä aikatähtäimellä sillä on dramaattisia vaikutuksia, kun koulutusjärjestelmä rasittuu valtavasti. Matalasti koulutetun väen maahanmuutto on käytännössä samalla myös koulutusleikkaus, koska samoja resursseja, mitä nyt voitaisiin käyttää, joudutaan käyttämään matalasti koulutetun porukan kouluttamiseen usein heikoin tuloksin, Puisto sanoi.

27.9. kello 14.10: Juttua päivitetty ja otsikkoa muutettu.